Verloofde tydens sakeroof doodgeskietChantelle Jacobs Foto: Facebook Chantelle Jacobs is Saterdag doodgeskiet en haar verloofde gewond tydens ŉ sakeroof by Wentrans op ŉ kleinhoewe in Heidelberg, Gauteng. “Vier gewapende persone het met hul eie vragmotorperd by Wentrans opgedaag,” het kapt. Fikile Funda, woordvoerder van die polisie, Sondag aan Maroela Media bevestig. “Die persone het die veiligheidswag en werknemers van Wentrans aangehou en in ŉ vraghouer toegesluit.” Funda sê die verdagtes het ŉ sleepwa, wat koperdraad vervoer het, agteraan hul vragmotorperd vasgemaak en begin wegry. Net toe hulle by die hek wou uitry, het nog ŉ werknemer, Marius Jansen van Rensburg en sy verloofde, Chantelle Jacobs, daar aangekom. “Die verdagtes was verras deur hul teenwoordigheid en het op die motor losgebrand.” Volgens Funda het polisiebeamptes op die toneel 10 patroondoppies opgetel. Daar was agt koeëlgate in die motor. Jansen van Rensburg is in sy linkerbeen en regterarm getref. Hy is na ŉ hospitaal geneem. “Paramedici het Jacobs op die toneel dood verklaar,” het Funda bygevoeg. Die polisie ondersoek ŉ saak van moord, poging tot moord, en sakeroof. Die toneel by Wentrans Foto: Heidelberg Medic Volunteer, Facebook